SAUK-joernaliste: Uitspraak dan verwagJacques Steenkamp, Foeta Krige en Suna Venter vergader met hul regspan voor die hofverrigtinge begin (21 Julie 2016). Foto: Via @Solidariteit Uitspraak is Vrydag voorbehou in die saak van die vakbond Solidariteit teen die SAUK oor die afdanking van vier veteraanjoernaliste in die arbeidshof in Braamfontein. Solidariteit het ŉ dringende aansoek ingedien om die joernaliste weer in hul betrekkings aan te stel en om alle dissiplinêre prosedures teen hulle ter syde te stel. Solidariteit tree op namens Foeta Krige, Suna Venter, Krivani Pillay en Jacques Steenkamp terwyl Busisiwe Ntuli, Lukhanyo Calata, Vuyo Mvoko en Thandeka Gqubule deur hul eie vakbonde en regspanne verteenwoordig word. Dié agt joernaliste het onderskeidelik Maandag en Dinsdag afdankingsbriewe van die uitsaaier ontvang. In die briewe word gemeld die joernaliste word in die pad gesteek omdat hulle “voortgaan om die SAUK-bestuur se gesag te ondermyn” en dat hul wangedrag “onhoudbaar” geword het. Dit volg nadat die joernaliste glo kritiek gelewer het teen Hlaudi Motsoeneng, bedryfshoof van die SAUK, se omstrede verbod op die uitsaai van nuus en beeldmateriaal van gewelddadige betogings. Regter Rob Lagrange het die hofverrigtinge begin deur kwessies te noem in die onderskeie regspanne se hofstukke waaroor hy graag meer duidelikheid wou hê. Hierdie kwessies het onder meer ingesluit die werklike rede vir die joernaliste se afdanking, of die SAUK se verbod op die uitsaai van gewelddadige betogings werklik op die joernaliste van toepassing was en of die hof regsbevoegdheid het om uitspraak te lewer in hierdie betrokke saak. Lagrange het dit ook bevraagteken hoekom die SAUK gekies het om die joernaliste af te dank as die bestuur wel bewus was van die feit dat die joernaliste ŉ dringende hofaansoek ingedien het om dissiplinêre prosesse teen hulle te laat opskort. “Aangesien die SAUK geweet het die joernaliste neem verdere regstappe, moet ons kyk na watter uitwerking dit op die uitspraak en die kostebevel in hierdie saak sal hê,” het hy gesê. Adv. Steven Budlender, wat vir Solidariteit optree, het onder meer aangevoer Krige en Venter is nie afgedank omdat hulle hul dienskontrakte verbreek het nie, maar bloot omdat hulle kritiek uitgespreek teen Motsoeneng se omstrede verbod. Volgens die joernaliste het Motsoeneng tydens ŉ vergadering met onder andere Krige en Venter gesê: “As mense nie ag slaan op die redaksionele beleid nie, raak ontslae van hulle. Ons kan nie mense kry wat die bestuur se besluite bevraagteken nie.” Budlender het beklemtoon dat die redes oor hoekom die joernaliste afgedank is “hopeloos onwettig en ongrondwetlik” is. Themba Skosana SC, vir die SAUK, het gevra dat die aansoek van die hand gewys word aangesien die arbeidshof nie regsbevoegdheid ten opsigte van die saak het nie. Hy het aangevoer dat die afdankings wettig is en die joernaliste eers moet kan bewys dat dit onbillik is, alvorens dié hof genader word. Lagrange het sy uitspraak tot Maandag 10:00 voorbehou. As sy uitspraak dan nog nie gereed is nie, sal hy Dinsdag uitspraak lewer. Die hof het omstreeks 17:20 verdaag. Lees alle vorige berigte oor die SAUK8 op Maroela Media.